Seks mænd med tilknytning til rocker- og bandemiljøet fremstilles i grundlovsforhør i Hjørring. De er sigtet for et voldeligt overfald i Aabybro, hvor en mand fik slag på kroppen med et jernrør.

I en større anholdelsesaktion, koordineret af Nordjyllands Politi, er i alt seks personer i løbet af i nat anholdt af politiet: en i Nordjylland og resten på Sjælland. Alle de anholdte er sigtet for grov vold. Det skriver Nordjyllands Politi i en pressemeddelelse. Baggrunden for politiets aktion er et overfald begået den 23. maj i år i Aabybro, hvor fem maskerede mænd trængte ind i forurettedes hjem. Her tildelte de ham blandt andet slag på kroppen med et jernrør samt spark. Forurettede blev efterfølgende indlagt med skader som følge af overfaldet, men er udskrevet. Koordineret efterforskning Nordjyllands Politi har lige siden overfaldet efterforsket intenst i sagen sammen med politikolleger fra Særlig Efterforskningscenter Øst – og det er dét samarbejde, som er grundlaget for, at politiet har kunnet identificere i alt syv mistænkte, som man sætter i forbindelse med det grove overfald. - Og det er seks af disse personer, som vi i godt samarbejde med kolleger på Sjælland har anholdt i løbet af natten i en koordineret anholdelsesaktion, oplyser lederen af politiets efterforskning, politikommissær Lene Madsen. Fem af de seks personer blev anholdt på forskellige adresser på Sjælland, mens den sjette blev anholdt på en adresse i Nordjylland. En person eftersøges stadig, men politiet kender identiteten på pågældende, ligesom man er dialog med vedkommende. Overfald er isoleret hændelse Alle de mistænkte i sagen er tilknyttet rocker- og bandemiljøet. - Men det er vores opfattelse, at der ligger en personlig uoverensstemmelse til grund for overfaldet, som vi derfor betragter som en isoleret hændelse, siger politikommissær Lene Madsen, der af hensynet til det videre efterforskningsarbejde ikke kan udtale sig yderligere om sagen – hverken overfaldet i eget hjem eller den efterfølgende efterforskning i sagen. - Vi kan dog tilføje, at vi med aktionen i dag har ønsket at sende et klart signal om, at den slags grove overfald i eget hjem er helt uacceptabelt, og det sætter politiet ind mod, siger Lene Madsen. De anholdte er alle mænd i alderen 22–38 år. Fremstilling i Hjørring De anholdte bliver i dag kl. 15.00 fremstillet i et grundlovsforhør i Retten i Hjørring, sigtet for kvalificeret vold, dvs. for overtrædelse af Straffelovens § 245. Nordjyllands Politi har ingen yderligere informationer i sagen.